《再用陈园韵示邓志宏》
宋代·李纲

青松更雪霜，始见枝干老。挺然节操士，安用致身早。

吾衰习禅观，颇觉得无恼。每于文字间，未免尚穷讨。

遇物空吟哦，愧乏句语好。有时肆狂言，自哂太草草。

儒生舍翰墨，无与寄幽抱。富贵非所愿，神仙渺云岛。

宁知万卷中，养此一气浩。子若汗血驹，振辔千里道。

我如铩翮鸿，毛羽半摧槁。适然相值遇，岂异宛丘翿。

新诗迭唱酬，险韵类虚捣。文章虽末技，尘语贵除扫。

勉哉扛鼎力，回此狂澜倒。此外复何为，穷通付旻昊。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。